# Miguel Ligero Rodríguez

Miguel Ligero Rodríguez (Madrid, 21 d'octubre de 1890-Ibídem, 26 de gener de 1968) va ser un dels actors de cinema, revista i sarsuela espanyol més reconeguts de la primera meitat del segle xx.

## Biografia

Va néixer al districte de Carabanchel de Madrid. Sent encara adolescent va abandonar els seus estudis de batxillerat per dedicar-se a la tauromàquia, però la seva vocació va canviar en incorporar-se a una companyia infantil de sarsuela en la qual va compartir escena amb Valeriano León i Eduardo Marcén.
A principis de la dècada de 1920 va començar una gira per Amèrica de quasi catorze anys, representant sainets i sarsueles. Durant la gira es va casar amb l'actriu xilena Blanca Pozas.
Tot i debutar al cinema amb Frivolinas (1926), d'Arturo Carballo, Ligero no va donar prioritat al cinema fins a 1930. En aquella època comença en Joinville-le-Pont l'edició en sèrie de pel·lícules «parlades en castellà», a càrrec de la Paramount americana. Es tractava de versions en espanyol dels èxits nord-americans que es destinaven al públic de parla hispana. Miguel va interpretar als estudis Joinville cinc pel·lícules en castellà i una en alemany. L'actor va continuar fent versions en castellà de films estrangers gràcies a un altre contracte amb la Fox que li va portar a rodar a Hollywood l'any 1931.
En tornar a Espanya forma parella artística amb Imperio Argentina i comença l'etapa daurada de la seva carrera cinematogràfica. A les ordres de Florián Rey la parella va participar en èxits com ara La hermana San Sulpicio (1934), Nobleza baturra (1935) o Morena Clara (1936).
Durant la Guerra Civil espanyola es va traslladar a Alemanya, on va rodar El barbero de Sevilla (1938) i Suspiros de España (1939), totes dues de Benito Perojo. Després de la guerra la seva popularitat va començar a decaure, però continua treballant amb directors de la talla d'Antonio Santillán, Rafael Gil o Ana Mariscal.
L'actor i la seva dona, Blanca Pozas, van adoptar un fill: Luis Ligero, que també va treballar al món del cinema com a guionista i que va dirigir al seu pare en dues produccions: Sobresaliente (1948) i Entre barracas (1949).
Miguel va morir en 1968, poc després de rodar les noves versions de Nobleza baturra (1965), a càrrec aquesta vegada de Juan de Orduña i d'El padre Manolo (1966), de Ramón Torrado. L'any 2010, l'Ajuntament de Madrid va col·locar una placa commemorativa a la casa on van viure Miguel i Blanca, al carrer Hermanos Álvarez Quintero, número 6, de Madrid.

## Filmografia (selecció)

* Frivolinas (1926), d'Antonio Carballo.
* Doña mentiras (1930), d'Adelqui Migliar.
* Eran trece (1931), de David Howard.
* Su noche de bodas (1931), de Louis Mercanton.
* La hermana San Sulpicio (1934), de Florián Rey.
* La verbena de la Paloma (1935), de Benito Perojo.
* Nobleza baturra (1935), de Florián Rey.
* Morena Clara (1936), de Florián Rey.
* El barbero de Sevilla (1938), de Benito Perojo.
* Suspiros de España (1939), de Benito Perojo.
* El crimen de Pepe Conde (1946), de José López Rubio.
* Mercado negro (1953), de Kurt Land.
* Morena Clara (1954), de Lluis Llucià.
* Cuatro en la frontera (1958), d'Antonio Santillán.
* La reina del Chantecler (1962), de Rafael Gil.
* Feria en Sevilla (1962), d'Ana Mariscal.
* La verbena de la Paloma (1963), de José Luis Sáenz de Heredia.

## Notes

* ↑ Versió en castellà de The Lady Lies (1929), de Hobart Henley.
* ↑ Versió en castellà de Charlie Chan Carries On (1931), de Hamilton MacFadden.
* ↑ Versió en castellà de Her Wedding Night (1930), de Frank Tuttle.

## Referències

* 1 2 Balmori Serrano, Guillermo. «Miguel Ligero Rodríguez» (en castellà). Reial Acadèmia de la Història. [Consulta: 3 agost 2021].
* 1 2 3 «Cinematografías de la semejanza: Miguel Ligero» (en castellà). Institut Cervantes. [Consulta: 2 agost 2021].
* 1 2 Hernández Girbal, Florentino; Heinink, Juan B. «Los que pasaron por Hollywood» (en castellà). Biblioteca Virtual Miguel de Cervantes. Arxivat de l'original el 2021-08-03. [Consulta: 2 agost 2021].
* ↑ Méndez-Leite, Fernando. Historia del cine español (en castellà). I. Madrid: Rialp, 1965, p. 325.
* ↑ Eguren, Josu. «De las butacas a las trincheras» (en espanyol europeu). El Diario Montañés, 08-07-2011. [Consulta: 3 agost 2021].
* ↑ Rodher, J. «Vacaciones en El Dorado» (en castellà). Arxivat de l'original el 2021-08-03. [Consulta: 3 agost 2021].
* ↑ Heinink, Juan B.; Dickson, Robert G. «Los que pasaron por Hollywood» (en castellà). Biblioteca Virtual Miguel de Cervantes. Arxivat de l'original el 2017-12-04. [Consulta: 2 agost 2021].
* 1 2 Aguilar, Carlos; Genover, Jaume. Las Estrellas de nuestro cine : 500 biofilmografías de intérpretes españoles (en castellà). Madrid: Alianza, 1996, p. 330. ISBN 8420694738.
* 1 2 «Patrimonio urbano: Miguel Ligero / Blanca Pozas» (en castellà). Biblioteca Digital memoriademadrid. [Consulta: 3 agost 2021].
* ↑ Castro, Antonio. «Miguel Ligero y Blanca Pozas (1933)» (en castellà). Madridiario, 13-05-2011. [Consulta: 3 agost 2021].